Vahepeal natuke ka soolast sööki.. Üks ülilihtne soe nö. salat riisiga, ma ikka kord kuus teen seda tavaliselt, kui  mitte tihemini. Täpset retsepti selleks pole, eks koguseid ja aineid annab vastavalt olukorrale ja isule muuta. Seekord aga tuli umbes nii:  poole pöidla suurune jupp ingverit, 1-2 küünt küüslauku, pool kuivatatud tšillit, 1 sibul, 1 suurem paprika ja pool karbitäit šampinjone. Hakkida kõik ained, kas siis suuremateks või väiksemateks tükkideks. Kuumale pannile veidi õli, õlisse ingver, sibul ja küüslauk ning mõne hetke pärast ka paprika. Natuke aega praadida, siis veel lisaks šampinjonid sisse.  Soola-pipart maitseks, lisaks veel hea mitu törtsu sojakastet, worchesteri kastet ja mõned tilgad sidrunimahla. Natuke aega hautada keskmisel kuumusel, kuid mitte nii kaua et paprika puhta pehmeks keeks, natuke peab ikka krõmps jääma. Samal ajal keeb juba riis ja kui tundub, et hautis on valmis, siis riis taldrikule ja köögiviljad peale. Nii lihtne ongi ja üsna kiire ka. Olen suvikõrvitsate aegu lisanud ka neid viilakatena pannile, miks mitte ka baklazaani proovida ja kindlasti sobivad ka teised seened peale  šampinjonide..